Document ID: 32000D0406

Απόφαση της Επιτροπής
της 9ης Ιουνίου 2000
για την έγκριση νέων φυτεύσεων ελαιοδένδρων στην Πορτογαλία
[κοινοποιηθείσα υπό τον αριθμό Ε(2000) 1576]
(Το κείμενο στη πορτογαλική γλώσσα είναι το μόνο αυθεντικό)
(2000/406/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1638/98 του Συμβουλίου, της 20ής Ιουλίου 1998, για την τροποποίηση του κανονισμού αριθ. 136/66/ΕΟΚ περί δημιουργίας κοινής οργανώσεως αγοράς στον τομέα των λιπαρών ουσιών(1), και ιδίως το άρθρο 4,
τον κανονισμό (ΕΚ) αριθ. 2366/98 της Επιτροπής, της 30ής Οκτωβρίου 1998, για τις λεπτομέρειες εφαρμογής του καθεστώτος ενίσχυσης στην παραγωγή ελαιόλαδου για τις περιόδους εμπορίας 1998/99 έως 2000/01(2), όπως τροποποιήθηκε από τον κανονισμό (ΕΚ) αριθ. 1273/1999(3), και ιδίως το άρθρο 4 παράγραφος 1,
Εκτιμώντας τα ακόλουθα:
(1) Το άρθρο 4 του κανονισμού (ΕΚ) αριθ. 1638/98 προβλέπει ότι τα συμπληρωματικά ελαιόδενδρα και οι αντίστοιχες εκτάσεις που φυτεύθηκαν μετά την 1η Μαΐου 1998, ή για τις οποίες δεν υποβλήθηκε δήλωση καλλιέργειας σε μια ημερομηνία που θα καθοριστεί δεν παρέχουν δικαίωμα ενίσχυσης στους παραγωγούς ελιών στο πλαίσιο της κοινής οργάνωσης αγοράς των λιπαρών ουσιών που θα ισχύει από την 1η Νοεμβρίου 2001. Ωστόσο, σύμφωνα με το ίδιο άρθρο, μπορούν να ληφθούν υπόψη, εντός ορισμένων ορίων που θα καθοριστούν, τα συμπληρωματικά ελαιόδενδρα στο πλαίσιο προγράμματος μετατροπής παλαιού ελαιώνα και οι νέες φυτείες επί εκτάσεων που έχουν προβλεφθεί σε πρόγραμμα το οποίο έχει εγκριθεί από την Επιτροπή.
(2) Όσον αφορά την Πορτογαλία, το άρθρο 4 του κανονισμού (ΕΚ) αριθ. 1638/98 προβλέπει προγράμματα προς έγκριση από την Επιτροπή που αφορούν εκτάσεις 30000 εκταρίων.
(3) Το πορτογαλικό εθνικό πρόγραμμα σχετικά με τις νέες φυτεύσεις το οποίο κοινοποιήθηκε από τις πορτογαλικές αρχές για έγκριση στην Επιτροπή στις 13 Απριλίου 2000 καθορίζει επακριβώς τα στοιχεία που εμφαίνονται στο άρθρο 4 παράγραφος 3 του κανονισμού (ΕΚ) αριθ. 2366/98. Το πρόγραμμα αυτό καλύπτει τη συνολική έκταση που προβλέπεται από το άρθρο 4 του κανονισμού (ΕΚ) αριθ. 1638/98.
(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχειρίσεως λιπαρών ουσιών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το πορτογαλικό εθνικό πρόγραμμα νέων φυτεύσεων 30000 εκταρίων ελαιώνων που προβλέπονται στο άρθρο 4 του κανονισμού (ΕΚ) αριθ. 1638/98.
Άρθρο 2
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 9 Ιουνίου 2000.

Labels: 18
17
19
6